6
Give To Da Guys Dat No Mo Notting
1 ✡“Watch out! No good you make tantaran in front peopos wen you do da religious kine ceremonies, cuz you guys ony like peopo see da religious kine ceremonies dat you guys do. If you guys make lidat, yoa Faddah in da sky no goin give you guys notting.
2 “Wen you guys give money to da guys dat no mo notting, no make one big show jalike da guys dat tell one ting an do anodda wen dey go inside da Jew churches an wen dey walk in da town wea da peopo stay. Dey like da peopo tell dat dey awesome. Dass right! An I stay tell you guys dis too: Dey wen get all dea pay awready.
3 “So you guys, wen you give money to da guys dat no mo notting, no tell nobody. 4 Den nobody goin know dat you give money. But yoa Faddah, he can see wat da odda guys no can see, an he goin give you plenny fo dat.
How Fo Pray
(Luke 11:2-4)
5 ✡“Wen you guys pray, no make jalike da guys dat tell one ting an do anodda. Dey like stan up an pray inside da Jew churches o outside wea erybody go, cuz dey like da peopo see wat dey do. Dass right! An I stay tell you dis too: Dey get all dea pay awready. 6 But you guys, wen you pray, go inside yoa room an close da door. Den pray to yoa Faddah. He stay inside da room wit you, wea da odda guys no can see, an he goin give you plenny fo dat. Cuz yoa Faddah can see wat da odda guys no can see.
7 “Wen you guys pray, no tell any kine stuff dat no mean notting. Get odda peopos all ova da world dat make lidat. Dey tink God goin lissen dem cuz dey tell choke plenny stuff wen dey pray. 8 No make jalike dem, cuz yoa Faddah know awready all da stuff you need, befo you aks him fo do someting. 9 So, pray lidis,
“ ‘God, you oua Faddah.
You stay inside da sky.
We like all da peopo know fo shua
How good an spesho you stay,
An show you plenny respeck.
10 We like you come da King fo erybody.
We like erybody make how you like,
Ova hea inside da world,
Jalike erybody up dea inside da sky
Make how you like.
11 Try give us da food we need fo ery day.
12 Let us go, an hemo oua shame
Fo all da bad kine stuff we do to you,
Jalike we let da odda guy go,
An we no stay huhu wit dem
Fo da bad kine stuff dey do to us.
13 Show us guys how fo no do bad kine stuff
Wen somebody give us chance fo do um,
But get us outa trouble from da Bad Guy.
[Cuz you oua King,
You get da real powa,
An you stay awesome foeva.
Dass it!]’ ”
14 ✡“I stay tell you guys, if you let da odda guys go afta dey do da bad kine stuff to you, den yoa Faddah up dea inside da sky goin let you guys go, an hemo yoa shame fo all da kine bad stuff you guys do. 15 But if you no let da odda guys go afta dey do bad kine stuff to you, den yoa Faddah no goin let you guys go, an he no goin hemo yoa shame fo all da kine bad stuff you guys do.
Wen You No Eat
So You Can Pray
16 “You guys, wen you no eat so you can pray, no make sad face. Da guys dat tell one ting an do anodda, dey try fo look all hamajang, fo all da peopo see dey no eat so dey can pray. Dass right! An I tell you guys dis too: Dey wen get all dea pay awready, an God no goin give um no moa.
17 “But you guys, wen you no eat so you can pray, comb yoa hair an wash yoa face. 18 Az how, wen da peopo see you, dey no goin know you no eat so you can pray. Yoa Faddah see wat da odda guys no can see, an he goin give you plenny fo dat.
Stash Plenny Good Kine Stuff
Inside Da Sky
(Luke 12:33-34)
19 ✡“No work hard fo stash da kine stuffs dass importan ova hea inside dis world, cuz da moth an da rus goin eat um up, an da steala guys goin broke inside yoa house an take um. 20 Mo betta you guys do da good kine stuffs dass importan up dea inside da sky wea God stay. Ova dea da moth an da rus no can eat um up, an da steala guys no can broke inside yoa house an take um. 21 Cuz you know, wateva kine stuffs stay da mos importan fo you, dass wat you goin go all out fo tink bout.
Da Light Fo Da Body
(Luke 11:34-36)
22 “You know, da eye jalike one lamp fo inside da body. If da eye okay, dat mean, da guy stay all light inside. He get one good heart fo help peopo. 23 But if da eye no good, dat mean, da guy stay all dark inside. He one greedy buggah! Eh, if no mo light inside you, you stay all dark inside fo shua!
God An Da Stuffs You Get
(Luke 16:13; 12:22-34)
24 “Nobody can work fo two boss guys dat own him. He goin like lissen one boss an den hate da odda. He goin like stay tight wit one boss an figga da odda guy no good. Same ting, you guys no can work fo da real God an da money god.
25 “Dass why I stay tell you guys, no worry bout how you goin live, wat you goin eat, wat you goin drink, an wat you goin wear. Wat you tink? You live ony fo eat? No way! Yoa body ony fo clotheses? Not even! 26 Look da birds dat fly in da sky. Dey no plant seed, get crops, an stash um, but yoa Faddah in da sky, he feed um. Try tink! You guys mo importan den dem. 27 Wat you worry fo? You tink dat goin make you stay alive one mo hour? No way!
28 “An yoa clotheses, how come you worry bout dat? Try tink! Da flowas dat grow in da field, how dey can grow? Dey no work o make da clotheses dey wear. 29 ✡But I stay tell you, even King Solomon, wit all his awesome stuffs, he neva get awesome clotheses like da flowas. 30 Da grass inside da field stay grow today, but tomorra dey goin throw um inside da fire. God give da grass clotheses lidat, so garans he goin give you guys clotheses. You guys ony trus God litto bit!
31 “Az why, no go worry an tell, ‘Wat we goin eat?’ o ‘Wat we goin drink?’ o ‘Wat we goin wear?’ 32 You know, da odda peopos all ova da world dat donno God, dey try get all dat kine stuff. But yoa Faddah inside da sky, he know wat you guys need. 33 Main ting, make God Da One In Charge a you, cuz he da King. Do da right ting jalike he do, an you guys goin get all da stuffs you need.
34 “So no worry bout tomorra, cuz tomorra get plenny fo worry bout. Ery day get enuff trouble awready fo dat day.”
✡ 6:1 6:1: Matt 23:5 ✡ 6:5 6:5: Luke 18:10-14 ✡ 6:14 6:14: Mark 11:25-26 ✡ 6:19 6:19: James 5:2-3 ✡ 6:29 6:29: 1Kings 10:4-7; 2Rec 9:3-6