13
Jesus Guys Pick Barnabas An Saul
An Sen Um All Ova
1 Had guys dat talk fo God an guys dat teach wit da church guys in Antiok: Barnabas, Simeon da popolo guy, Lucius from Cyrene, Manaen da guy dat grow up wit King Herod, an Saul. 2 Wen dese guys stay pray to God, an skip food wen dey pray, da Good An Spesho Spirit tell, “Pick Barnabas an Saul, an make dem spesho fo me, fo do da stuff I like um fo do.” 3 Afta dey all skip food an pray, dey put dea hands on top Barnabas an Saul, an sen um all ova da place.
On Top Cyprus Islan
4 So da Good An Spesho Spirit sen Saul an Barnabas, an dey go Seleucia side, an ride boat from dea to Cyprus Islan. 5 Wen dey come Salamis town, dey go da Jew churches an tell wat God tell. John Mark stay wit dem, an help um.
6 Dey go thru Cyprus Islan to Pafos town on da odda side. Ova dea dey meet one Jew kahuna guy Bar-Jesus. He tell he talk fo God, but he one bulaia. 7 He one helpa guy fo da govna, Sergius Paulus. Da govna, he one akamai guy. He sen one guy fo tell Barnabas an Saul fo come cuz he like hear wat God tell. 8 But Bar-Jesus, da kahuna guy, “Elymas” his name in da Greek language, he no like wat Saul an Barnabas tell, an he try fo turn da govna off so he no trus God. 9 Den Saul, da guy dey call Paul too, da Good An Spesho Spirit stay in charge a him. An he look Elymas in da eye, an tell, 10 “Da Devil, he yoa faddah, an you hate all da stuff dat stay pono! You bulai to da max, an trick all da peopo! Erytime you try change da true stuff dat Da One In Charge teach! 11 Now Da One In Charge goin punish you an make you come blind fo now fo you no see da sun!”
Right den an dea da mist an da dark cova his eyes. He go all ova da place, an try find one guy fo hold his hand fo lead him. 12 Wen da govna see dat, he trus da Good Stuff Bout Jesus, cuz wat da guys teach bout Da One In Charge blow his mind.
Antiok, Pisidia Side
(1 Samuel 8:5, 19; Songs 2:7; 16:10; Isaiah 49:6; 55:3; Habakkuk 1:5)
13 Paul an da guys dat go wit him ride boat from Pafos to Perga, Pamfylia side. Ova dea John Mark go way from dem, an go back Jerusalem. 14 Paul an Barnabas, dey go from Perga to da odda Antiok, Pisidia side. On da Res Day dey go inside da Jew church an sit down. 15 Da Jew leadas read from da Rules From God, an from wat da guys dat talk fo God befo time write down inside da Bible. Den da Jew leadas sen guys fo tell Paul dem, “Braddahs, if you get good words fo da peopo, try tell us.” 16 Paul stan up an wave his hand, an tell, “You Israel peopo an you peopo dass not Jew guys dat get love an respeck fo God, lissen me! 17 ✡Da God fo da Israel peopo wen pick oua ancesta guys an do plenny fo dem wen dey stay Egypt side. He lead um outa dat place wit his strong powa, 18 ✡an he take da stuff dey do fo forty year inside da boonies. 19 ✡He wipe out seven peopos Canaan side, an give dea land to his peopo jalike one faddah wen promise fo give land to his boy. 20 ✡All dat happen fo bout four hundred fifty year.
“Afta dat, God give um local leada guys, till Samuel, da guy dat talk fo God come. 21 ✡Den da peopo like get one king, an God give um Saul, Kish boy, from da Benjamin ohana. An Saul stay king fo forty year. 22 ✡Den God take Saul away, an make David dea king. God tell bout David, ‘I see David, Jesse boy. He da kine guy dat make me stay good inside. He do all da kine stuff I like him fo do.’
23 “From da David ohana, God bring Jesus, da One dat take da Israel peopo outa da bad kine stuff dey do, jalike he wen promise fo do. 24 ✡Befo Jesus come, John Da Baptiza Guy teach all da Israel peopo dat dey gotta come sorry fo all da bad kine stuff dey do, an fo get baptize. 25 ✡Wen John pau all da stuff he come fo do, he tell da peopo, ‘Who you tink me? I not God Spesho Guy. God Spesho Guy goin come afta me. I no stay good enuff fo even do manini kine stuff fo him, not even help him take off his slippas.’ ”
26 Den Paul tell, “My braddahs an sistahs, you Abraham kids, an all you guys dass not Jew guys but get choke respeck fo God, God sen all us guys da Good Stuff dat take us outa da bad kine stuff us do. 27 Da peopo inside Jerusalem an dea leadas, dey neva know who Jesus was. Dey neva undastan wat da guys dat talk fo God wen write down befo time, no matta dey read um inside dea Jew churches ery Res Day. So wat da Jerusalem leada guys do, dey poin finga Jesus. An dass how dey make happen all da stuff da Bible tell. 28 ✡Dey neva find notting wrong dat show he gotta mahke, but dey tell Pilate fo kill um. 29 ✡Wen dey kill Jesus, dat happen jalike da Bible tell befo time. An afta, dey take him down from da cross an put him inside one tomb. 30 But God, he make um come back alive from mahke! 31 ✡An fo plenny days da guys dat stay wit him befo time from Galilee to Jerusalem, dey see um. Now, dey da guys dat tell all dis stuff to da Jew guys.
32 ✡“We stay tell you guys da Good Stuff From God. He wen promise oua ancesta guys dat he goin do someting. 33 An now he do um fo us, we da ancesta guys kids. Dass why he bring Jesus back alive from mahke die dead! Az jalike dey write down inside da Song Fo God Numba Two:
“ ‘Today I tell
Dat you my Boy!’
34 ✡“God wen tell dat he goin bring Christ back alive from mahke, an Christ no goin mahke one mo time afta dat, an his body no goin come rotten. He tell Christ,
“ ‘I goin give you plenny a my good an spesho stuff dat stay fo real,
Jalike I wen promise David I goin do.’
35 ✡“An David tell God dis inside anodda place inside da Bible,
“ ‘You no goin let da guy dat stay good an spesho fo you mahke one mo time
An his body come rotten.’
36 “David, he work fo do wat God like him fo do wen he stay alive, an den he mahke. Dey bury him wit his ancesta guys, an his body come rotten. 37 But Jesus, da Guy God wen bring back from mahke, he neva mahke one mo time an his body neva come rotten. 38-39 My braddahs an sistahs, dass why I like you guys know dis stuff. Cuz a Jesus, we tell you guys dat God can let you guys go, an hemo yoa shame fo all da bad kine stuff you do. Da Rules Moses wen write down no can take away dat bad stuff an make you guys get um right wit God. But all da peopo dat trus Jesus, dey get um right wit God awready. 40 ✡Watch out dat da bad stuff no happen to you guys, jalike wat da guys dat talk fo God befo time tell:
41 “ ‘You guys dat make fun a wat God tell,
Drop yoa jaws!
You goin come wipe out!
I stay ready fo make someting happen
Wen you guys still stay alive.
Someting you guys no goin tink
Az fo real kine,
No matta somebody
Tell you all about um.’ ”
Dass wat Paul tell um.
42 Den Paul an Barnabas go way from da Jew church. Da peopo tell um fo talk mo bout dis stuff da nex Res Day. 43 Wen da peopo go way from da Jew church, plenny Jew guys an guys dat come jalike Jews go wit Paul an Barnabas. Dey talk to dose guys, an tell um fo stay tight wit da God dat do choke plenny good tings fo dem.
44 Da nex Res Day almos all da peopo inside da town come fo hear Paul tell wat Da One In Charge tell. 45 Wen da Jew guys see all da peopo dass not Jews, dey come jealous, an talk bad bout da stuff Paul tell. 46 But Paul an Barnabas, dey no sked. Dey tell, “Firs, us gotta tell you Jew guys wat God tell. But cuz you guys no lissen, dat show you figga you not good enuff fo get da real kine life dat goin stay to da max foeva! Az why now us guys goin go by da peopo dass not Jew guys. 47 ✡Cuz dis wat Da One In Charge tell us fo do,
“ ‘I make you guys jalike one light
Fo da diffren peopos dass not Jew guys,
Fo you tell all da peopo all ova da world
Dat I can get dem outa da bad kine stuff dey stay do.’ ”
48 Wen da peopo dass not Jew guys hear dat, dey come good inside, an tell good stuff bout wat Da One In Charge tell. An da peopo dat God pick fo get da real kine life dat goin stay to da max foeva, dey trus him.
49 Paul dem go all ova dat side an tell wat God tell. 50 Inside da town had high class religious wahines an had da leada guys fo da town. Inside da town, da Jew guys talk bad to dem bout Paul an Barnabas, so dose peopo start fo make Paul an Barnabas suffa, an den da leada guys throw um outa dat place. 51 ✡So Paul an Barnabas shake da dirt from dea feets fo show da peopo dea dat dey had it wit dem. Den dey go Iconium side. 52 Da guys dat stay tight wit Jesus come real good inside, an da Good An Spesho Spirit stay in charge a dem.
✡ 13:17 13:17 a: Outa 1:7; Outa 12:51 ✡ 13:18 13:18: Census 14:34; Rules2 1:31 ✡ 13:19 13:19 a: Rules2 7:1; Josh 14:1 ✡ 13:20 13:20 a: Local 2:16; 1Sam 3:20 ✡ 13:21 13:21 a: 1Sam 8:5; 1Sam 10:21 ✡ 13:22 13:22 a: 1Sam 13:14; 1Sam 16:12; Songs 89:20 ✡ 13:24 13:24: Mark 1:4; Luke 3:3 ✡ 13:25 13:25 a: John 1:20; Matt 3:11; Mark 1:7; Luke 3:16; John 1:27 ✡ 13:28 13:28: Matt 27:22-23; Mark 15:13-14; Luke 23:21-23; John 19:15 ✡ 13:29 13:29: Matt 27:57-61; Mark 15:42-47; Luke 23:50-56; John 19:38-42 ✡ 13:31 13:31: JGuys 1:3 ✡ 13:32 13:32: Songs 2:7 ✡ 13:34 13:34: Isa 55:3 ✡ 13:35 13:35: Songs 16:10 ✡ 13:40 13:40-41: Habak 1:5 ✡ 13:47 13:47: Isa 42:6; 49:6 ✡ 13:51 13:51: Matt 10:14; Mark 6:11; Luke 9:5; 10:11